
Avauspuhe

”Syksy on sadonkorjuun aika. Mitä on kylvetty valoisina, keväisinä päivinä ja mikä on kasvanut ja kehittynyt kesän lämmössä ja eloa antavassa voimassa on nyt valmiina korjattavaksi” – Fanny Hult, Emäntälehti, marraskuu 1916

Hyvää maailman suurinta marttailtaa!
Tänään martat eri puolilla Suomea kokoontuvat juhlimaan yhdessä. Tänään vietetään marttojen kahdeksatta Maailman suurinta marttailtaa. Juhlitaan sadonkorjuuta sekä marttailua.
Kekri on ollut historiallisesti merkityksellinen juhla Suomessa. Kekrikekkereissä juhlimme kulunutta satokautta, yhdessä syömistä ja toistemme kohtaamista. Kekriperinteisiin kuuluvat yhteiset leikit, laulut, tanssit sekä tarinoiden jakaminen.
Marttojen toisen ruokateemavuoden kunniaksi Maailman suurinta marttailtaa vietetään tänä vuonna kekrikekkereiden merkeissä. Sen lisäksi, että juhlistamme ruoan yhdistävää voimaa, pidämme myös mielessä ruokavalinnat ja -teot, jotka edistävät omaa hyvinvointiamme sekä maapallomme hyvinvointia. Maistetaan rohkeasti uutta, iloitaan kestävistä valinnoista ja – ennen kaikkea – nautitaan ruoasta!
Sadonkorjuujuhla on hyvä tilaisuus olla ylpeitä tekemästämme työstä ja nauttia sen hedelmistä. Kaikki kylvävämme siemenet kasvavat ja kukoistavat. Jotkut siemenet puhkeavat mullasta hitaammin, toiset nopeammin. Antamallamme työpanoksella on aina merkitystä – jos työn hedelmistä ei päästä nauttimaan tänään, niin ainakin huomenna. Muistetaan tämä. Sadonkorjuujuhla on täydellinen tilaisuus kurkistaa taaksepäin, reflektoida ja iloita sekä suunnata katse tulevaisuuteen. Mitä voimme kehittää tulevan vuoden aikana? Mitä haluamme saavuttaa yhdessä? Mitä siemeniä voimme kylvää tulevaa varten?
 Voimme marttoina olla ylpeitä kaikesta, mitä olemme saavuttaneet tämän vuoden aikana, sekä yksin että marttaryhmässä. Olemme marttaporukkana oppineet uusia taitoja, kehittäneet yhdistystoimintaa sekä tukeneet monella eri tapaa paikallisaluetta ja lähiluontoa. Rakennamme yhdessä lämmintä, elinvoimaista ja tuotteliasta järjestöä. Kiitos, että sinä teet, rohkenet, opetat, avustat, kannustat, kehität ja ideoit, juuri omalla tavallasi. Kiitos, että olet martta.
Nostetaan yhdessä onnittelumalja martoille.
Hyvää Maailman suurinta marttailtaa!

